《赠别昝德明归省》
明代·王祎

嗟我逼贫贱，束书来京师。长怀出门日，含悽拜亲闱。

恐伤慈爱出，忍泪不敢挥。飘零靡所慰，时拂身上衣。

今晨与君别，令我惨不怡。念君富文采，烱若珊瑚枝。

成君未卒业，如何遽言归。谓言非有他，重此定省违。

虽无毛义檄，故有阳城规。燕郊凉风动，淮甸白云飞。

还家造膝下，再拜献酒卮。綵衣舞且饮，此乐孰与夷。

人生适意少，处世多暌离。东门送子行，薄言歌我辞。

作者简介：王祎(yī)[公元一三二一年至一三七三年]（一作袆），字子充，义乌来山人，后依外祖父居青岩傅。生于元英宗至治元年，卒于明太祖洪武五年，年五十二岁。幼敏慧。及长，师柳贯、黄溍，遂以文章著名。太祖召授江南儒学提举。后同知南康府事，多惠政。洪武初，诏与宋濂为总裁，与修元史。书成，擢翰林待制。以招谕云南，死于节，谥忠文。祎著有《王忠文公集》二十四卷，及大事记续编，《四库总目》又曾重修革象新书，并传于世。